MAALT JA HOBUSEGA

Garri Raagmaa

**Mida pista omavalitsuste haridusportfelli?**

Noored lahkuvad, sest pole huvitavaid tasuvaid töökohti. Ettevõtted ei loo neid, sest neil ei ole töötajaid võtta. Rahvast ja maksumaksjaid jääb vähemaks. Maksutulud alanevad. Kohalikud teenused pannakse kinni. Noored lahkuvad…

Ränne on selektiivne: liiguvad noored ja haritumad. Euroopas kaotavad elanikke madalama äriteenuste ning teadus- ja tehnoloogiahõivega piirkonnad ja kvalifitseeritud inimesed liiguvad sinna, kus juba ees omasugused. Metropolidesse, kus enam võimalusi ja suuremad palgad. Kinnisvara hinnad aetakse aga üles: keskkonda valivad põliselanikud pendeldavad üha kaugemalt, andes hoogu globaalsele ökosuitsiidile. Suurlinnapiirkonnad kulutavad energiat kolmandiku enam Pärnu-Tartu suurused linnad.

Väikelinnade ja maakohtade esmane valik on rahvuspargistuda. Loomad võtavad ruumi üle. Vähesed allesjäänud tegelevad turismiga või kaevandavad/kasvatavad tooret. Teiseks saab parandada juurdepääsu suurlinnadesse, kiirraudtee või -maanteega. Kolmandaks võib proovida oma nišis globaliseeruda: teha näiteks Davosit. See töötab juhul kui sinna satub tegutsema mõni Klaus Schwab. Juhuse tõenäosust annab nutikalt spetsialiseerudes kasvatada. Võttagi eesmärgiks globaalselt või vähemalt Euroopas vajaliku unikaalse toote-teenuse müümine. Selle eeldus on luua endale talendipump – kõrgkool või teadus-arenduskeskus, mis ahvatleks noori tulema ja jääma.

Vaid OMA gümnaasiumi hinges hoidmine pigem soodustab võimekate noorte äravoolu. KOVd ei ole seda probleemi veel kõikjal adunud, see on nagu riigi asi siiani. Majanduse teadmusmahukus kasvab, enam on vaja 5. ja 6. haridustaseme spetsialiste. Ja neid tuleb ka pidevalt ümber õpetada. Kohalik areng sõltub seetõttu seega üha enam kutse- ja kõrgkoolidest, kus saavad lisatarkust ka ettevõtjaid. Koolide taibud osalevad ka kohalikus arengus: võtavad ette ja mõjutavad kohalikku poliitikat.

Euroopas on ülikooliga omavalitsusi vaid 5% territooriumist. 80% inimestest elab küll 45-minutise autosõidu kaugusel ülikooli (pea)majast, eriti tihedalt on neid Kesk-Euroopas. 14% Euroopa NUTS3 regioonidest jääb ülikoolist kaugemale, 2/3 neist kaotas elanikke. Ülikooliregioonidest kahanes vaid kolmandik.

Kõrgkool tagab edu, aga ülikooli ei saa igasse külla. Uues riigi hariduse arengukavas on piirkonna koole siduvate hariduskeskuste loomine. Et kutsekoolid, kolledžid, riigi- ja munitsipaalkoolid selgitaks välja ettevõtete vajadused, kujundama uued õppekavad, täiendus- ja ümberõppeprogrammid. See ei toimu havi käsul. Omavalitsustel tuleb siin sisuliselt panustada.

Riigil tuleb lasta lobedamalt liikuda kutseharidusest kõrgharidusse, seadustada mikrokraadid kraadiõppe osana ning regionaliseerida elukestva õppe pakkumine – kasvatada oluliselt kohapealsete koolituste mahtu ja korraldusvõimekust. Täna harivad kesk-eestlased end poole vähem kui tartlased. Ühiskonnale ja keskkonnale oleks suur sääst kui 30 koolitatava asemel sõidaks 1-2 koolitajat. Ja nagu rõhutas Tarmo Soomere [Andrase seminaril](https://www.youtube.com/watch?v=v3lDcTBaJ0s): „Isegi kui õpitakse globaalselt teada olevaid asju, on õppimine üldiselt lokaalne.”